
ΚΟΙΝΟ ΔΕΛΤΙΟ ΤΥΠΟΥ ΠΡΟΕΔΡΩΝ ΙΑΤΡΙΚΩΝ ΣΥΛΛΟΓΩΝ

Οι Πρόεδροι Ιατρικών Συλλόγων οφείλουμε να ενημερώσουμε Υπουργούς, Βουλευτές,  αλλά και τους πολίτες, για τη νομοθεσία που διέπει έναν από τους σκοπούς της λειτουργίας των Ιατρικών Συλλόγων ΝΠΔΔ σύμφωνα με το Ν4512/17/1/2018, άρθρο 292, παρ.2Γ΄ «Της παρακολούθησης, της ποιότητας παροχής περίθαλψης σε επίπεδο πρωτοβάθμιας, δευτεροβάθμιας ή τριτοβάθμιας φροντίδας υγείας στο δημόσιο και ιδιωτικό τομέα στην περιφέρειά τους».
	Είμαστε υποχρεωμένοι να εκφράζουμε δημόσια την  εικόνα του συστήματος Υγείας της περιφέρειάς μας, για το λόγο αυτο πολύ σωστά ο Πρόεδρος του Ιατρικού Συλλόγου Λάρισας επισήμανε τα προβλήματα και τις ελλείψεις του Πανεπιστημιακού Γενικού Νοσοκομείου Λάρισας.
ΟΛΟΙ οι Πρόεδροι συντασσόμαστε μαζί του.
Το επιστημονικό, το κοινωνικό, το συνδικαλιστικό, και το ιδεολογικό προφίλ του επί 20ετία Προέδρου του Ιατρικού Συλλόγου Λάρισας του συναδέλφου Ντίνου Γιαννακόπουλου δεν μπορεί κανένας και με τίποτα να το αλλοιώσει.
Η διαχρονικά πενιχρή χρηματοδότηση για την Υγεία, 
η τραγική υποστελέχωση και 
οι ελλείψεις σε ιατροτεχνολογικό εξοπλισμό σε πολλές δημόσιες δομές υγείας είναι η Αλήθεια, την οποία όλοι οι Πρόεδροι σε κάθε συνέντευξη δηλώνουμε καθώς τα θέματα που αφορούν την ΥΓΕΙΑ ΤΩΝ ΠΟΛΙΤΩΝ ξεπερνούν και υπερβαίνουν των πολιτικών πεποιθήσεων του καθένα μας.
Ο αξιότιμος Υπουργός Υγείας οφείλει να σέβεται τους θεσμούς, να συνομιλεί μαζί τους και να έχει  πλήρη επίγνωση της ενότητας και σύμπνοιας που διακατέχει την ιατρική κοινότητα η οποία διαχειρίζεται τη δύναμή της για την προάσπιση της Υγείας των πολιτών.



